Fleiri oljuarbeiðarar hjá A. P. Møller-Mærsk stúra fyri trygdini á oljupallinum'Gorm Ekko'í Norðsjónum, eftir at ein umfatandi eldsbruni setti 100 lív í váða á heysti 2015. Framstigini eru lítisverd og sprinklaraskipanirnr eru í "syrgiligum standi", verður sagt. Men Mærsk vísir aftur at hava linkað trygdarkrøvini. Tað skrivar Berlingske Business. Eldur á einum oljupalli er marran hjá einum og hvørjum oljufelag. Eftir at dreymurin varð veruleiki í 2015 skrivaði Maersk Oil eina frágreiðing, har allar mannagongdir á pallinum vórðu gjøgnumgingnar umframt at tiltøk og tilmæli vórðu løgd fram til tess at bøta um trygdina. 5. desember 2016 varð støðan gjørd upp á Gorm-pallinum, har eitt umboð fyri meðarbeiðararnar gjørdi vart við seg við hørðum atfinningum ímóti støðuni á pallinum. Í eini frágreiðing undir heitinum "Hava vit lært nakað" vísir meðarbeiðaraumboðið á fleiri øki, har trygdin ikki er í lagi. Serliga er tað sprinklaraskipanin á pallinum, ið treingir til útskifting, men sum higartil er vorðin útsett orsakað av strembanunum hjá konglomeratinum at minka um útreiðslurnar. -Meðarbeiðararnir hava roynt at fáa hetta viðgjørt í trygdarnevndini. Lítið og onki er hent. Ein eldsbruni var í 2015, og onki er gjørt síðani, sigur ein ónevndur meðarbeiðari á boripallinum Gorm Ekko við Berlingske Business. Hetta er ikki fyrstu ferð, at Gorm-pallurin hevur verið raktur av trupulleikum. Í 2001 elvdi tering í nøkrum rørskipanum til eina spreinging, sum hevði við sær, at Mærsk noyddist at steðga framleiðsluni í fimm mánaðir. Hetta kostaði eina hálva mia. kr.